Jørn Dohrmann (DF), 2013-04-11:
Tak for det.
Hr. Torben Hansen sagde, at han ikke havde overblik.
Det gælder vist mange af de ting, som regeringen gør, dem har hr. Torben Hansen ikke overblik over.
En anden ting er det beslutningsforslag, vi skal diskutere her.
Jeg vil sige til Enhedslisten: Det gælder jo om, at vi udnytter de ressourcer, vi har, på den bedst mulige måde.
Det er vi helt enige i.
Vi er også enige i, at det er den måde, som man egentlig kan bruge til at se, om der er andre ting, man kan gøre på den lange bane.
Og vi er enige i, at der skal være en grøn og en langtidsholdbar omstilling.
Og en langtidsholdbar økonomi vil vi også gerne have.
Men vi må jo også sige, at i forslaget her, som er lagt på bordet – og det kan være, fordi Enhedslisten måske har brug for lidt tidsfordriv – er der ikke nævnt noget om økonomi.
Men der er nævnt noget med, at det er 10-14 mand, der sådan set kan redde hele verdenssituationen.
Det tror jeg ikke på.
Jeg tror på, at det er på høje tid, at også politikerne træder i karakter og spørger: Hvad er det, vi vil have?
Hvad er det, vi synes?
Hvad er det, vi prioriterer?
Derfor er jeg bare nødt til at sige til både hr. Torben Hansen og hr. Per Clausen, at i Dansk Folkeparti er vi jo parate til at arbejde.
Det har vi været i de sidste 10 år, hvor vi har påvirket en borgerlig regering, men vi har også været med, når der har været afgørende forhandlinger mellem flere partier.
Lad mig bare nævne sådan noget som energiforliget, som vi jo også en del af.
For vi synes jo netop, at det er vigtigt med bæredygtighed, altså det med, at man varetager naturens interesser, ikke kun, som det blev nævnt før, ved at tage en kanotur på en eller anden å, men ved at man indgår nogle forlig, som også er bindende på den lange bane, og ved at man sætter gang i noget forskning, som gør, at man måske også kan lagre noget af den energi, som der produceres for meget af.
Her tænker jeg på vindenergien.
Hvordan kan man få den lagret bedst, så der kan hives oplagret strøm ud, når man skal bruge den?
Jeg må også bare sige, at i de år, hvor jeg har siddet i Folketinget og har støttet den borgerlige regering, arbejdede Dansk Folkeparti også for, at der skulle være renere vand.
Vi arbejdede for, at der skulle sættes ekstra penge af til miljøområdet.
Alle kan vel huske de ekstra miljømilliarder, der blev afsat, nemlig både 1 og 2 mia. kr. ekstra ud over det, man rent faktisk havde lagt op til.
Det skete jo, fordi vi tog det her problem alvorligt.
Jeg hilser det velkommen, at man gerne vil diskutere det, men det her skal jo ikke bare ende med at blive et tidsfordriv, altså at man nedsætter en kommission, der arbejder i måske 2 til 3 år og brænder mange millioner kroner af.
Og hvad er det så, resultatet af den kommissions arbejde bliver?
Det bliver måske kun, at den kommer med nogle initiativer, som man i forvejen arbejder med.
Derfor må jeg sige, at det jo kan være, at Enhedslisten er ved at løbe tør for ideer selv, og derfor vil de gerne have en kommission til at hjælpe lidt med at komme med nye ting.
Jeg håber ikke, det er sådan.
Jeg håber, det er, fordi man virkelig gerne vil det her og fordi man gerne vil prøve at fremme, du kan sige alle de her grønne initiativer, og at man så også vil tage i betragtning, at vi agerer på et globalt marked.
Det er ikke sådan, at lille Danmark bare kan beslutte, at vi vil have, at energipriserne skal være dobbelt så høje, som de f.eks. er i Tyskland eller Sverige eller hvad for nogle lande, vi ellers sammenligner os med.
For vi opererer på et globalt marked, hvor vi skal ud at afsætte vores produkter.
Uanset om det er cement, eller om det er fødevarer, skal det ud og afsættes på verdensmarkedet, hvor vi konkurrerer med alle mulige andre lande.
Og derfor gælder det også om, at vi laver nogle smarte, jeg vil kalde det tiltag, når vi yder hjælp til andre lande, og det gælder både, når det er ulandshjælp, og hvad det ellers kan være; altså at vi hjælper med nogle nye teknologier i stedet for bare at stikke dem pengene i hånden.
Jeg tror på, at man så vil komme længere på den globale scene og med hensyn til den globale natur.
Og der må vi bare sige, at den her regering har indtil nu ikke leveret nogen som helst resultater, hvorom man kan sige, at de er direkte affødt af nogle initiativer, der er igangsat af den nye regering – ikke ét resultat.
Man har oprettet en togfond, som man siger at man vil have til at arbejde.
Men det viser sig jo bare, at man snakker om pengene, man snakker om nogle nye afgifter, men resultatet er der langtfra på nuværende tidspunkt.
Så der er lang vej igen, men vi vil gerne diskutere det videre.